Beurtkrag eers gestaak: Só lyk vooruitsigArgieffoto: GCIS Eskom het tot 05:00 Vrydag beurtkrag toegepas en sê die kans dat beurtkrag weer ingestel kan word, is baie hoog. Eskom het Donderdag skielik aangekondig dat hy van 16:00 tot 23:00 fase 2-beurtkrag sal toepas. Die kragvoorsiener het toe laataand kennis gegee dat hy weens verdere onbeplande onderbrekings, kritiek lae watervlakke by sy pompskemas en die noodsaaklikheid om dieselreserwes te bestuur tot 05:00 Vrydag beurtkrag toepas waarna die situasie hersien sal word. Volgens Eskom het die beurtkrag wat oornag toegepas is hom kans gegee om sy noodreserwes aan te vul ten einde die moontlikheid of die omvang van beurtkrag oor die volgende paar dae te beperk. Die kragnetwerk is egter steeds erg onder druk met meer as 12 500 MW se onbeplande onderbrekings. Die moontlikheid dat beurtkrag Vrydag toegepas sal word, is dus steeds baie hoog. Die kragvoorsiener het gesê die vraag na elektrisiteit het sedert Maandag met 1 000 MW toegeneem terwyl onbeplande onderbrekings bo 9 500 MW gebly het. “Weens die verlies van bykomende eenhede in die loop van die dag (Donderdag) moes Eskom op kort kennisgewing beurtkrag instel om die kragnetwerk teen algehele ineenstorting te beskerm.” Volgens Eskom beïnvloed die reënweer nie tans steenkoolhantering by sy kragstasies nie, maar dit kan ŉ invloed hê as die reën voortduur. “Ons is besig om nooddiesel- en waterreserwes by ons oopsiklus-gasturbines en pompskemas te benut ten einde beurtkrag tot ŉ minimum te beperk. Ons het genoegsame dieselreserwes, maar sal ons waterreserwes by ons pompskemas vandag en oor die naweek moet aanvul.”